U-I-237/05
Natisni
Opravilna št.:
U-I-237/05
Datum odločitve:
7. 2. 2007
ECLI:
ECLI:SI:USRS:2007:U.I.237.05
Akt:
Zakon o pokojninskem in invalidskem zavarovanju (Uradni list RS, št. 104/05 – ur. p. b. in 69/06) (ZPIZ-1), 1. odst. 37. čl.
Izrek:
Pobuda za začetek postopka za oceno ustavnosti prvega odstavka 37. člena Zakona o pokojninskem in invalidskem zavarovanju (Uradni list RS, št. 104/05 – ur. p. b. in 69/06) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Ljubomir Grozdanoski, Ljubljana
Datum vloge:
9. 8. 2005
Vrsta odločitve:
sklep
Vrsta rešitve:
zavrženje
Dokument:
US27163
Dokument v PDF obliki:
U-I-237-05.pdf
102 KB
Prenesite datoteko
U-I-237/05-7
7. 2. 2007
SKLEP
Ustavno sodišče je v postopku za preizkus pobude Ljubomirja Grozdanoskega iz Ljubljane na seji 7. februarja 2007
sklenilo:
Pobuda za začetek postopka za oceno ustavnosti prvega odstavka 37. člena Zakona o pokojninskem in invalidskem zavarovanju (Uradni list RS, št. 104/05 – ur. p. b. in 69/06) se zavrže.
Obrazložitev
1. Pobudnik izpodbija prvi odstavek 37. člena Zakona o pokojninskem in invalidskem zavarovanju (v nadaljevanju ZPIZ-1). Po navedeni določbi se zavarovancu starostna meja, ki je predpisana po 36. členu tega zakona kot minimalni pogoj za pridobitev pravice do starostne pokojnine, zniža za vsakega rojenega ali posvojenega otroka, za katerega je zavarovanec skrbel in ga vzgajal vsaj pet let, če je imel otrok državljanstvo Republike Slovenije in če ni z mednarodnim sporazumom drugače določeno. Pobudnik navaja, da je 25. 1. 2005 vložil zahtevo za priznanje starostne pokojnine, pri tem pa uveljavljal znižanje starostne meje za dva otroka. Njegova zahteva je bila zavrnjena, ker eden od otrok ne izpolnjuje pogoja državljanstva. Zato bo pobudnik pogoje za upokojitev izpolnjeval šele septembra 2005. Meni, da je izpodbijana določba v neskladju s 14. členom in z drugim odstavkom 50. člena Ustave.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten, obstajati pa mora ves čas postopka pred Ustavnim sodiščem. Morebitna ugoditev pobudi mora privesti do izboljšanja pobudnikovega položaja.
3. Pobudnik je vložil pobudo v času, ko še ni izpolnjeval pogoja starosti za priznanje pravice do starostne pokojnine, vendar pa je ta pogoj izpolnil v času trajanja postopka pred Ustavnim sodiščem. Po poizvedbah pri Zavodu za pokojninsko in invalidsko zavarovanje Slovenije (v nadaljevanju Zavod) je bilo ugotovljeno, da je pobudnik pogoje za upokojitev izpolnil 9. 9. 2005 ter da je bil ves čas do prenehanja zavarovanja 8. 9. 2005 v zavarovanju. Zavod je še pojasnil, da je bilo pobudnikovi pritožbi zoper odločbo Zavoda št. 14-4119550 z dne 7. 6. 2005, s katero je bila zavrnjena pobudnikova zahteva za priznanje pravice do starostne pokojnine, ugodeno in odločeno, da ima pobudnik pravico do starostne pokojnine od 9. 9. 2005 dalje. Pobudnik zoper to odločbo ni sprožil sodnega postopka. Odločba je torej pravnomočna. Razveljavitev zakona začne učinkovati naslednji dan po objavi odločbe o razveljavitvi (43. člen ZUstS). Po 44. členu ZUstS se zakon, ki ga je Ustavno sodišče razveljavilo, ne uporablja za razmerja, o katerih je bilo pravnomočno odločeno. Pobudnikov položaj se glede na to, da je sam dosegel predpisano starost in da mu je pravica do pokojnine že priznana, z morebitno razveljavitvijo izpodbijane določbe ZPIZ-1 ne bi mogel izboljšati. Pravni interes za izpodbijanje prvega odstavka 37. člena ZPIZ-1 zato ni izkazan in je bilo treba pobudo zavreči.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodnika dr. Zvonko Fišer, Lojze Janko, mag. Marija Krisper Kramberger, Milojka Modrijan in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj